DXXda buyuk mutafakkirlarga bag‘ishlangan tadbir bo‘lib o‘tdi

Tadbirda ishtirok etgan O‘zbekiston Respublikasi Yozuvchilar uyushmasi a'zosi, navoiyshunos olim Bahodir Qobilov harbiy xizmatchilarga bu ikki ulug‘ ajdodlarimizning ijodlari haqida, ularning asarlarida ilgari surilgan g‘oyalar insonni komillikka yetaklashi to‘g‘risida zarur tushunchalar berdi.
Shuningdek, O‘zbekiston xalq artisti Yodgor Sa'diyev, O‘zbekistonda xizmat ko‘rsatgan artist Behzod Muhammadkarimov, O‘zbek milliy akademik drama teatri aktrisasi Dilnoza Kubayevalar tomonidan o‘qilgan Navoiy va Bobur g‘azallari hamda ruboiylari xizmat xodimlarining she'riyatga va adabiyotga bo‘lgan qiziqishlarini yanada orttirdi.

O‘zbek milliy maqom san'ati ustalarining millatimizning faxri, g‘ururi bo‘lgan ushbu bobolarimiz g‘azallari asosida tayyorlagan konsert dasturi tadbir ishtirokchilarida katta taassurot qoldirdi.
Bundan tashqari, DXX harbiy xizmatchilari uchun respublikamizning yetakchi nashriyotlari tomonidan kitob yarmarkasi ham tashkil etildi.
Ta'kidlash lozimki, ushbu buyuk shaxslarimiz asarlarida adolatparvarlik, vatanni sevish, yurt tinchligi va osoyishtaligini asrash borasida ilgari surilgan g‘oyalar har bir insonning ma'naviy-axloqiy fazilatlarini takomillashtirishda muhim ahamiyat kasb etadi.